Vabside "proovimobilisatsioon" Jõgeval
Teisipäeval [6. märtsil 1934] teatas majaperemees J. L. kohalikule konstaablile, et tema maja akendele on esmaspäeva ööl vastu teisipäeva tugevasti klopitud ning rikutud kodaniku öörahu. Nõudmise peale olid üürnikud A. N. ja A. A. ukse avanud ning sisse oli tulnud kohalik elanik Alfred Kristian, kes energilisem vabadussõjalaste tegelane. Viimane oli teatanud suures ärevuses: sõda on lahti läinud ja meie peame kohe Tartu sõitma appi kaasvõitlejatele, kuid praegu annan teile ainult eelteate minekuks, tagasi tulles palun valmis olla ja raudteejaama minna, sest seal ootavad meid kohalesaadetud ohvitserid ja kuus vagunit meeste Tartu viimiseks.

Peale teate äraandmist oli tähendatud isik kohe korterist väljunud. Kuna mees tagasi ei ilmunud uut käsku andma, siis ei läinud ka ükski jaama, vaid hommikul seadsid sammud politseisse. Politsei koostas ärevuse tekitaja kohta protokolli.

Postimees
1934